Kjære brøyetraktorfører – ta det litt med ro | ABC Nyheter
Kjære brøyetraktorfører – ta det litt med ro
Oslo 20190128. En John Deere traktor fra Hadeland Maskindrift rydder snøen i Rådhusgata i Oslo mandag. Snøen skaper problemer og det meldes om flere trafikkuhell landet rundt. Foto: Stian Lysberg Solum / NTB scanpix Foto: Stian Lysberg Solum / NTB scanpix
Det bør være mulig å ikke være tung på gassen selv om snøen faller tett.
1. feb. 2019 13:05 – Oppdatert 4. feb. 2019 09:30
For en vinter. For et vær. De voksne banner over nye millimeter som må måkes fra innkjørselen. De små jubler over snø til å ake, engler og huler. Og så er det dem som skal rydde opp i det hele.
La meg si dette først; jeg er veldig glad for at noen har jobben med å måke og rydde veiene i Oslo for snø. De blir ikke spesielt artige å kjøre på når snøen blir til issvuller og barna maser i et fra baksetet. Dere gjør en viktig jobb. Men jeg skulle ønske dere tok dere litt tid.
«Au, pappa. Hva er det?» Det er mandag morgen og vi er på vei for å møte følgegruppen til skolen. Hånden min griper hardt om hans. Hvorfor? En stor traktor med stor plog kommer kjørende oppover bakken på vår vei. Trolig kjørte ikke den unge mannen særlig over fartsgrensa, den er 30 kilometer i timen – selv om Bymiljøetaten ikke vil sette opp skilt, de mener det er selvforklarende.
Det går på en måte greit. Han er seks år. Han får ikke lov til å gå alene. Ikke ennå. Men skolen som ligger ikke kjempelangt fra der vi bor har både barne- og ungdomsskole. Og hver dag ser jeg barn i andreklasse som går i grupper uten voksne til skolen.
Det går for det meste greit, fordi området er tettbygd boligområde med primært rekkehus og eneboliger. Som oftest er det altså ganske så oversiktlig.
Kjære traktorfører, jeg vet ikke hvor gammel du er – og det er for så vidt ikke relevant. Det som nok er relevant er at traktoren du kjører veier rundt seks (6) tonn. Og det er uten brøyten som henger foran. Hvor godt er det du ser når du hjelper oss med å fjerne snø fra veiene. Når våt sørpe og is blåser rundt deg og det er pudderalarm i lufta?
Visste du at snitthøyden på en norsk åtteåring er på rundt 120 centimeter fra bakken og opp. Det er nok ikke stort høyere en brøyten din når den skraper bort is og annen fandenskap fra veien.
Kjære traktorfører, det er kanskje ikke grunn til det, men jeg er redd når du haster gjennom snøføyka for å gjøre veiene våre kjørbare. Jeg er redd for barna våre som er ute og går. Og jeg er redd for deg og de konsekvensene det vil ha om noe skjer.
Kjære brøytetraktorfører - ta det litt med ro - gi deg selv litt mer tid. Og så håper jeg at vi alle får en flott vinter.